als_Latn dik_Latn sag_Latn
Kokaina, pronarët e magazinës: E dhamë me qira, s’e dimë se ç’bëhej (Burimi: Shekulli, www.shekulli.com.al)
Kokaina, pronarët e magazinës: E dhamë me qira, s’e dimë se ç’bëhej
Pronarët e magazinës ku u zbulua laboratori i përpunimit të kokainës në Xibrakë të Elbasanit kanë mohuar përfshirjen e tyre në trafikun e drogës. Të arrestuar mbrëmjen e datës 14 janar, Kelmend dhe Arjan Dalipi pretenduan se prej kohësh magazinën u kishin lëshuar me qira disa personave të tjerë. Dy vëllezërit së bashku me dy të arrestuar të tjerë Sajmir Batku dhe Gentian Gjonaj dolën para Gjykatës për Krimet e Rënda për t’u njohur me masën e sigurisë. Gjatë seancës, Kelmendi është pyetur për arsyen pse frekuentonte magazinën, megjithëse e kishte dhënë me qira. Ai iu përgjigj se ishte kujdesur pasi ishte telefonuar nga qiraxhinjtë se në magazinë kishte probleme me rrjetin elektrik. Të dy vëllezërit e pandehur kanë mohuar se kishin lidhje me laboratorin e përpunimit të kokainës apo me trafikun ndërkombëtar të drogës. Pavarësisht pretendimit të tyre, Gjykata për Krimet e Rënda vendosi t’i lërë në burg. Ndaj tyre, u vendos masa e sigurisë “arrest me burg”, ndërsa e njëjta masë u dha edhe për dy të pandehurit Sajmir Batku dhe Gentian Gjonaj.
Ndërkohë për pesë të arrestuarit e tjerë të këtij grupi, Ilir Hyseni, Kastriot Imeri, Ermal Hoxha dhe dy kolumbianët Valter Moreno dhe Cezar Avila, Gjykata për Krimet e Rënda caktoi dy ditë më parë masën e sigurisë “arrest me burg”. I paraqitur para trupit gjykues, Ermal Hoxha, nëpërmjet avokatit të tij mbrojtës, e hodhi poshtë akuzën, duke pretenduar se nuk ka asnjë provë konkrete për arrestimin e tij. Avokati tha se klienti i tij ka shërbyer vetëm si taksist i dy kolumbianëve të arrestuar të përfshirë në këtë trafik. Nëntë të pandehurit u arrestuan mbrëmjen e datës 14 janar në kuadër të operacionit të koduar “Xibraka” pasi akuzohen për disa vepra penale mes të cilave “Trafik droge” dhe “Grup i strukturuar kriminal”. Policia zbuloi një laborator kokaine në një magazinë në fshatin Xibrakë të Elbasanit, brenda së cilës u sekuestruan pajisje të shumta që shërbenin për përpunimin e kokainës. Gjithashtu u bllokuan mbi 100 kg kokainë e papërpunuar si dhe 3 ton përzierës, ndërsa njërit prej të akuzuarve iu gjetën në makinë 18 kg kokainë e pastër si dhe mbi 300 mijë euro. Policia arrestoi në vende të ndryshme nëntë persona mes të cilëve dy shtetas kolumbianë, të cilët kishin rolin e ekspertëve të përpunimit të lëndës narkotike. Ndërkohë prokuroria ka shpallur në kërkim edhe persona të tjerë.
Në krye të listës është një femër, e cila dyshohet se së bashku me të arrestuarin Ilir Hysenin, ishte organizatore e rrjetit të kokainës të zbuluar në laboratorin e Xibrakës. Sipas hetimeve të prokurorisë, shtetësja me iniciale P.E, ishte nisur drejt Shqipërisë për të qenë më afër procesit të përpunimit dhe trafikut të kokainës. Në dosjen e akuzës nuk ka të dhëna për këtë person, por ajo renditet në krye të listës së të akuzuarve, duke i dhënë një rol thelbësor në të gjithë procesin e trafikimit. Prokuroria bëri të ditur se ishte Ilir Hyseni personi i parë, i cili u mbajt në vëzhgim dhe pas një muaji u zbulua rrjeti i trafikut të drogës. Hyseni dyshohet se së bashku me një femër kontrollonin personat e tjerë të grupit. Në dosjen e prokurorisë përshkruhet roli i secilit prej të akuzuarve, të cilët jo vetëm janë përgjuar, por edhe filmuar gjatë hyrje-daljeve në magazinën, e cila ishte shndërruar në laborator kokaine. Deri tani kanë pranuar rolin e tyre në këtë rrjet vetëm dy shtetasit kolumbianë. Ata i thanë grupit hetimor se ishin thjesht punëtor në laborator pasi njihnin procesin e përpunimit të kokainës dhe për këtë punë do të paguheshin, por kanë mohuar se kishin lidhje me trafikun e saj.
Të pandehur:
Ilir Hyseni
Gentian Gjonaj
Kelmend Dalipi
Arjan Dalipi
Sajmir Batku
Ermal Hoxha
Kastriot Imeri
Cesar Avila
Valther Moreno
19.01.2015
Burimi: Shekulli
als_Latn als_Latn als_Latn als_Latn als_Latn als_Latn bos_Latn epo_Latn tgl_Latn tgl_Latn pol_Latn nus_Latn ibo_Latn oci_Latn bug_Latn unk als_Latn